Predkladacia správa

 Medzinárodne organizovaná trestná činnosť je v súčasnosti fenoménom, ktorý zasahuje všetky štáty medzinárodného spoločenstva. Na to, aby bolo možné proti takémuto negatívnemu protispoločenskému javu efektívne bojovať, je nevyhnutné vyvinúť úsilie nielen v rámci jednotlivých krajín, ale zároveň zosúladiť spoluprácu v boji proti trestnej činnosti, obzvlášť v jej organizovanej forme v rámci všetkých krajín medzinárodného spoločenstva. 
            Popri rôznych formách spolupráce, či už na úrovni Európskeho spoločenstva prostredníctvom právnych aktov Európskej únie alebo na medzinárodnej úrovni prostredníctvom multilaterálnych medzinárodných dokumentov, je dôležitým prostriedkom na boj proti trestnej činnosti aj bilaterálna právna úprava v podobe medzinárodných zmlúv, či už vládneho, alebo prezidentského charakteru. Predkladaným návrhom bilaterálnej  medzinárodnej zmluvy sú upravené konkrétne špecifiká policajnej spolupráce medzi Slovenskou republikou a Macedónskou republikou. 
                Iniciatíva uzatvorenia dohody vyplynula zo skúseností získaných zo spoločných cvičení príslušných útvarov ministerstiev vnútra oboch krajín. Následne prebiehala diplomatická komunikácia, v rámci ktorej obe štáty uplatnili pripomienky a uviedli text dohody do finálnej podoby. 
   Cieľom predkladaného návrhu dohody je vytvorenie základného právneho rámca pre spoluprácu zmluvných strán v oblasti boja proti trestnej činnosti. Jednotlivé ustanovenia dohody upravujú policajnú spoluprácu zmluvných strán v oblastiach trestnej činnosti, vymedzených v článku 2 spolu s relevantnou výmenou informácií podľa článku 5 návrhu. Okrem typického inštitútu styčného dôstojníka obsahuje dohoda podrobnú úpravu ochrany osobných údajov v znení navrhnutom macedónskou stranou, ako aj odkaz na použitie bilaterálnej medzinárodnej zmluvy na úpravu otázok ochrany utajovaných skutočností. Vykonávanie dohody zabezpečia príslušné orgány, ktoré môžu uzatvárať vykonávacie protokoly na jej vykonanie, ako aj vytvoriť spoločné orgány charakterizované v článku 7.
             Vykonanie obvyklých formálnych úkonov súvisiacich s uzavretím dohody zabezpečí gestor v súčinnosti s ministerstvom zahraničných vecí a v súlade s platnými vnútroštátnymi predpismi. 
             Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s vnútroštátnymi právnymi predpismi Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. Ide o medzinárodnú zmluvu, ktorá je podľa vnútroštátnych právnych predpisov zmluvou vládnej povahy.
              Predkladaný návrh dohody nemá finančný, ekonomický, environmentálny vplyv, ani vplyv na zamestnanosť a podnikateľské prostredie.
	   Predkladaný návrh dohody bol predmetom medzirezortného pripomienkového konania.